Foto: Hina

MINISTARSTVO kulture u ponedjeljak je objavilo rezultate odobrenih i odbijenih programa u kategoriji Inovativne umjetničke i kulturne prakse.



Sveukupno je potporu dobilo 235 programa u iznosu od sedam milijuna kuna, a prošle je godine podržano 168 programa s četiri milijuna i 400 tisuća kuna.



Iako su mediji pisali kako je minsitar kulture Zlatko Hasanbegović u odnosu na prošlu godinu znatno povećao sredstva LGBT i queer kulturi, udruga Domino tu je informaciju demantirala.



"Udruga Domino, unatoč ushićenim vijestima po raznim medijima o znatnom povećanju potpore našim programima, nažalost mora demantirati činjenicu "iznenadnog" dobrohotnog stava ministra Hasanbegovića prema queer programima u Hrvatskoj. Naime, Udruga Domino je 2013. od Ministarstva kulture RH dobila trogodišnju potporu za svoje osnovne programe - Queer Zagreb te Festival Perforacije u skladu s tadašnjom strategijom financiranja da bi se olakšalo planiranje kulturnih programa.



Prema tim odlukama je Queer Zagreb bio dotiran sa 180.000 kuna, a Festival Perforacije sa 100.000 kuna u 2015. godini od strane Ministarstva kulture. Stoga je ovogodišnja dotacija od po 80.000 kuna i Queer Zagrebu i Perforacijama zapravo smanjenje od ukupno 120.000 kuna za oba programa. Isto tako, potpora za Queer New York festival, koji je u posljednje 4 godine u SAD-u predstavio brojne domaće umjetnike, je skinut s programa javnih potreba Ministarstva kulture, unatoč uspjesima koje taj projekt ima u New Yorku i koji redovito prate vodeći američki mediji poput New York Timesa, New Yorkera, Huffington Post-a i brojnih drugih.



"Hasanbegović i dalje radi na zatiranju čitave nezavisne kulture"

Tekst se nastavlja ispod oglasa

Podsjećamo da je Festival Perforacije u 2015. godini dobio prestižnu nagradu EFFE (Europe for Festivals, Festivals for Europe) kao jedan od 12 najinovativnijih festivala u Europi među konkurencijom od 750 drugih festivala, a nagradu nam je, na svečanoj dodjeli u Parizu, dodijelio Karel Bartak, voditelj odjela Kreativne Europe pri Europskoj komisiji.



Queer Zagreb djeluje kontinuirano od 2003. godine i predstavio je stotine domaćih i međunarodnih umjetnika da bi danas Queer Zagreb Sezona godišnje imala više od 50 javnih događanja ne samo u Zagrebu, već diljem Hrvatske.



Dakle, ministar Hasanbegović nije odjednom promijenio metode svog djelovanja, on i dalje radi na zatiranju medijskih sloboda, sustavnom oslabljivanju čitave nezavisne kulture i civilne scene, ne samo odlukama o dotacijama u okviru Ministarstva kulture, već i preko opstruiranja funkcioniranja Zaklade Kultura nova te Nacionalne zaklade za razvoj civilnog društva.



U to ime, pozivam sve na treći dio performansa "O lijepa, o draga, o slatka slobodo" u okviru Queer Zagreb Sezone, koji će se održati 8. 5. 2016. u podne na Cvjetnom trgu u Zagrebu", priopćila je Udruga Domino.